Setesdal

Setesdal er navnet på dalføret langs Otravassdraget fra Evje i sør til Hovden i nord. Dalen ligger i Aust-Agder fylke, i landskapet Agder og i landsdelen Sørlandet. På begge sider av dalen ligger Setesdalsheiene. Setesdal omfatter kommunene Evje og Hornnes, Bygland, Valle og Bykle.
Riksvei 9, Setesdalsveien, er dalens hovedkommunikasjonsåre fra Kristiansand og gjennom hele Setesdal til Haukeligrend i Telemark i nord. 
Setesdal er kjent for sin tradisjonelle bondekultur der særlig Setesdalsbunaden, sølvsmedkunst og folkemusikk har vært i fokus.

Dalen og distriktet

Navnet Setesdal ble opprinnelig brukt bare om de to nordligste kommunene i fylket, Bykle og Valle. Området nedenfor ble kalt Otrudal. I neste omgang forskjøv grensen for Setesdal seg sørover til Bygland med Byglandsfjord. Man brukte da begrepene Øvre- og Nedre Setesdal. I dag regner man at hele dalføret fra Bykle til og med kommunene Iveland og Evje og Hornnes hører til Setesdal. Mer enn halvparten av fylkets areal tilhører Setesdalskommunene. Området var tidligere en del av distriktet Råbyggelaget i Agder, dengang kystområdene gikk under navnet Agdesiden.
Distriktet Setesdal omfatter den nordvestlige delen av Aust-Agder fylke, med de fem kommunene Valle, Bykle, Bygland, Evje og Hornnes og Iveland. Tettstedet Evje er regionalt sentrum. Andre tettsteder fra sør mot nord er Birketveit, Byglandsfjord, Bygland, Ose, Rysstad, Valle, Bykle og Hovden. Setesdal har et areal på 4 855,97 km² og 8 255 innbyggere 1. januar 2015. Det utgjør 53,0 % av arealet og 7,2 % av folkemengden i Aust-Agder fylke.
I 2011 ble det gjennomført en folkeavstemning i Aust-Agder om sammenslåing med Vest-Agder til ett fylke (Agder). Ja-andelen i Setesdal var 69,0 %, men resultatet for hele Aust-Agder samlet var en nei-andel på 66,7 %.

Natur og geografi

Det svekonorvegiske grunnfjellsskjoldet har noen større, nord-sør-gående sprekksoner som gjennom nyere tid har blitt gravd ut av istider og smeltevann, og disse sprekksonene har gitt opphav til Setesdalen og de andre større elvedalene i Vest-Agder. Fjellområdene i Setesdalen består av drøyt 1 milliard år gammelt grunnfjell med sur jord, og hvor bare Otras avsetninger av grus- og løssmasser gir egentlig grunnlag for jordbruket langs dalen. Jordbrukstradisjonen har gitt en særegen og rik kultur men har ikke gitt grunnlag for noen stor befolkning, og den svært isolerte beliggenheten av dalen har skapt svært egne dialektformer.

Kommunikasjoner

Riksvei 9, Setesdalsveien, går fra Kristiansand i sør, opp gjennom hele Setesdal til den møter E134 ved Haukeligrend i Telemark i nord. Langs veien har Setesdal Regionråd reist belyste granittbautaer som er dekorert med regionens symbol, «kruller».
Setesdalen har også egen flyplass, Valle flyplass. 
Et arkeologisk funn er blant annet Langeid-sverdet ( - funnet i 2011). Funnet ble gjort under gravearbeider ved Riksvei 9.

Kommunehistorikk

I 1838 ble området inndelt i kommunene Evje og Vegusdal, Hornnes og Iveland, Bygland og Valle. I 1877 ble Evje og Vegusdal delt i Evje og Vegusdal kommuner. I 1886 ble Hornnes og Iveland delt i Hornnes og Iveland kommuner. I 1902 ble Bykle utskilt fra Valle. i 1915 ble Hylestad utskilt fra Valle. I 1962 ble Evje og Hornnes slått sammen til Evje og Hornnes kommune, og Hylestad ble gjeninnlemmet i Valle. (Kilde: Brøgger, Waldemar: Norge. Geografisk leksikon. Cappelen, 1963). I 1967 ble Vegusdal innlemmet i Birkenes kommune.

Administrative inndelinger

Kommunene Bykle, Valle, Bygland og Evje og Hornnes samarbeider i Setesdal Regionråd, mens Iveland er med i Knutepunkt Sørlandet (fra 2005). Kommunene i distriktet sammenfattet med næringsregion Setesdal NHO. Distriktet tilhører domsmyndighetsområdet til Kristiansand tingrett under Agder lagdømme. I den norske kirken inngår hele distriktet i Otredal prosti under Agder og Telemark bispedømme, og inngikk i det tidligere Sætersdalen fogderi.

Stortingsvalgene 1906-1918

Sætersdalen var en valgkrets i Nedenes amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Sætersdalen valgte således én representant og én personlig vararepresentant.
Valgkretsen Sætersdalen bestod av herredene Mykland, Vegusdal, Iveland, Hornnes, Evje, Bygland, Valle, Hylestad fra 1915 og Bykle med rundt 9 000 innbyggere og 4 500 stemmeberettigede etter innføringen av kvinnelig stemmerett.